ત્યાગ ન ટકે રે વૈરાગ વિના ત્યાગ ન ટકે રે વૈરાગ વિના, કરીએ કોટિ ઉપાય જી                અંતર ઊંડી ઇચ્છા રહે, તે કેમ કરીને તજાય જી                                                            ત્યાગ ન ટકે રે વૈરાગ વિના  વેશ લીધો વૈરાગનો, દેશ રહી ગયો દૂર જી                         ઉપર વેશ આછો બન્યો, માંહી મોહ ભરપૂર જી                                                            ત્યાગ ન ટકે રે વૈરાગ વિના  કામ, ક્રોધ, લોભ, મોહનું જ્યાં લગી મૂળ ન જાય જી               સંગ પ્રસંગે પાંગરે, જોગ ભોગનો થાય જી                                                                 ત્યાગ ન ટકે રે વૈરાગ વિના  ઉષ્ણ રતે અવની વિષે, બીજ નવ દીસે બહાર જી                  ઘન વરસે, વન પાંગરે, ઇંદ્રિ વિષય લે આકાર જી                                                           ત્યાગ ન ટકે રે વૈરાગ વિના  ચમક દેખીને લોહ ચળે, ઇંદ્રિ  વિષય   સંજોગ જી                  અણભેટ્યે રે અભાવ છે, ભેટ્યે ભોગવશે ભોગ જી                                                         ત્યાગ ન ટકે રે વૈરાગ વિના  ઉપર તજે ને અંતર ભજે, એમ ન સરે અરથ જી                  વણસ્યો રે વર્ણાશ્રમ થકી, અંતે કરશે અનરથ જી                                                          ત્યાગ ન ટકે રે વૈરાગ વિના  ભ્રષ્ટ થયો જોગ ભોગથી, જેમ બગડ્યું દૂધ જી                    ગયું ધૃત-મહિ-માખણ થકી, આપે થયું રે અશુદ્ધ જી                                                       ત્યાગ ન ટકે રે વૈરાગ વિના  પળમાં જોગી, ભોગી પળમાં, પળમાં ગૃહી ને ત્યાગી જી           નિષ્કુળાનંદ એ નરનો વણસમજ્યો વૈરાગ જી                                                             ત્યાગ ન ટકે રે વૈરાગ વિના - નિષ્કુળાનંદ ક્લીક કરો અને સાંભળોઃ